4141 Soos jy Christus leer ken - Forum 2.0 - jimileroux.com
4141 Soos jy Christus leer ken
Posted by Wykus Louw on January 12, 2020 at 7:54pm in Padlangs oordenkings
15 Hy sê toe vir hulle: "Maar julle, wie sê julle is Ek?" 16 Simon Petrus het geantwoord: "U is die Christus, die Seun van die lewende God." Mat. 16:15-16 BDV
Jesus het nie graag vir mense vertel dat Hy die Messias is nie, veral nie aan die begin nie. Dit sou 'n gevaarlike stelling wees om te maak! In die kring van sy dissipels maak Hy dit egter duidelik. Toe Hy hulle daaroor uitvra, antwoord Petrus: "U is die Christus" – die Messias, met ander woorde. Daarop sê Jesus: Gelukkig is jy, Simon, want 'n mens het dit nie aan jou bekend gemaak nie, net my Vader in die hemele.
Luister: ons kan oor Jesus se Messiasskap stry en allerhande geldige argumente aanvoer, maar mense glo wat hulle wil. Niemand word 'n Christen omdat hy 'n argument verloor het nie! Hy word 'n Christen omdat God, deur sy Gees, in sy hart gewerk het. Soos jy Christus leer ken – soos die dissipels – gebeur iets in jou hart. Christus oorrompel jou met sy liefde, sy waarheid, sy genade! Jy word oortuig van wie Hy is. Doen dus hierdie twee dinge, gelowige: bid vir mense en wys Jesus vir mense!
Hemelse Vader, help my om Jesus vir mense te demonstreer, Jesus vir mense te wees! Ek weet ek faal, maar ek bid tog dat sy liefde en waarheid in ander se harte sal posvat, deur my woorde en dade. Amen.